נעם מילס

נעם מילס (נולדה ב-27 במאי 1986) היא סייפת ישראלית בעברה, זוכת מדליית ארד באליפות אירופה (2010), סגנית אלופת האוניברסיאדה (בנגקוק 2007) ונציגת ישראל באולימפיאדת בייג'ינג (2008) בדקר יחידות. בשיאה דורגה במקום 11 בעולם, דירוג שיא של סייפת ישראלית. בסיום הקריירה הספורטיבית שלה היא אשת עסקים העומדת בראש הסטארט-אפ Panax.

 ביוגרפיה 
מילס נולדה ב-1986 וגדלה בהוד השרון, בת אמצעית לשרה - עובדת חברת ביטוח, ויעקב - בעל עסק למכירת גופי תאורה. במהלך לימודיה בחטיבת הביניים קפצה כיתה, ואת את שירותה הצבאי עשתה כספורטאית מצטיינת בענף ביקורת אכ"א בשלישות הראשית.

ב-2006 החלה ללמוד לתואר בכלכלה באוניברסיטת תל אביב, אחרי שקיבלה ציון של 714 במבחן הפסיכומטרי, אך ב-2008 עברה ללמוד בהרווארד לאחר שזכתה במלגת לימודים מלאה, והשלימה תואר ראשון בכלכלה ובמדעי המוח. בשנה הרביעית ללימודים התקבלה לתואר שני במינהל עסקים בהרווארד.

 קריירה מקצועית 
 כסייפת 
בגיל 11 נרשמה לחוג סיף בבית הספר. לאחר שנתיים החלה להתאמן במועדון הפועל כפר סבא בהדרכתו של אפרים דביר, שם הוכתרה כאלופת ישראל, והצטרפה לנבחרת ישראל. בשנת 2004 בעקבות חילוקי דעות בינה ובין דבר, שהגיעו עד לדיון בבית משפט, התחילה להתאמן בהדרכת אוהד בלוה. שנה אחר כך העפילה לרבע גמר (מקומות 5–8) באליפות אירופה לנוער, והשתתפה במכבייה, שם פגשה את מאמן הסיף של הרווארד, פיטר ברנד, שלאחר קבלתה ללימודים גייס אותה לנבחרתו.

ב-2006 זכתה מילס בשני גביעי עולם לנוער, ודורגה ראשונה בעולם עד גיל 20, ובשנת 2007 זכתה במדליית הכסף באוניברסיאדה שנערכה בבנגקוק. באפריל 2008 העפילה לגמר תחרות המיון הקדם-אולימפית שנערכה בפראג. הישג זה הקנה לה את הקריטריון האולימפי הבינלאומי, אבל לא היה אמור להספיק כדי להבטיח את השתתפותה באולימפיאדת בייג'ינג, אולם הוועד האולימפי החליט להנהיג קריטריון מיוחד לצעירים, ואישר את השתתפותה במשלחת האולימפית הישראלית.

ביולי 2008, זמן קצר לפני המשחקים האולימפיים הגיעה מילס למקום שביעי באליפות אירופה. בדרכה להישג זה, גברה על שתי המדורגות ראשונות בעולם. במשחקים עצמם היא הפסידה בסיבוב הראשון ללורה פלסל-קולוביק מצרפת ודורגה במקום ה-22 ובכך הייתה סייפת הראשונה שייצגה את ישראל במשחקים האולימפיים בדקר.

במרץ 2009 זכתה במדליית כסף באליפות המכללות בארצות הברית (NCAA) ועלתה למקום 23 בדירוג העולמי, שהוא דירוג שיא לסייף או סייפת ישראלים בדקר וסיימה יחד עם חברה לקבוצה עידו הרפר במקום 9–16 באליפות העולם (הפסידה בהגרלה). ביולי 2010 רשמה הישג נוסף, כשזכתה במדליית ארד באליפות אירופה ועלתה לדירוג שיא של סייפת ישראלית, מקום 11 בעולם.

 כאשת עסקים 
ב-2012 פרשה מילס מעולם הסיף, ולקראת התואר השני שלה הצטרפה לסניף התל אביבי של חברת בוסטון קונסלטינג גרופ כדי לצבור שנתיים של ניסיון מעשי שהיו אחת מדרישות הקדם ללימודים. לאחר שסיימה את התואר חזרה לארץ, עבדה שנתיים בוועדת השקעות של קרן פימי, אחר כך כמנהלת בסטארט־אפ הבינה המלאכותית SparkBeyond וכסמנכ"לית הכספים של חברת Mixtiles, שפיתחה אפליקציה לעיצוב הבית.

ב־2022 הקימה עם ניב יער וספי איצקוביץ' את חברת הסטארט-אפ Panax שפיתחה פלטפורמה לניהול תזרים מזומנים.

 חיים אישיים 
ב-2005 חלה אביה של מילס בדלקת שגרמה לו לפגיעה מוחית והותירה אותו ללא הכרה. הוא הלך לעולמו מבלי שזכה לראות את הישגיה של ביתו.

היא מתגוררת בתל אביב עם בת זוגה. ב-2024 נולד בנן הבכור.

קישורים חיצוניים







 נעם מילס באתר אוניברסיטת הרווארד

הערות שוליים

קטגוריה:סייפות ישראליות
קטגוריה:סייפות אולימפיות ישראליות
קטגוריה:משתתפות ישראליות באולימפיאדת בייג'ינג (2008)
קטגוריה:סייפות באולימפיאדת בייג'ינג (2008)
קטגוריה:בוגרות אוניברסיטת הרווארד
קטגוריה:נשות עסקים ישראליות
קטגוריה:ספורטאיות להט"ביות ישראליות
קטגוריה:ישראליות שנולדו ב-1986